Offentliggørelse af enhedsdokument med ændringer som følge af en ansøgning om godkendelse af en mindre ændring i overensstemmelse med artikel 53, stk. 2, andet afsnit, i forordning (EU) nr. 1151/2012

(2019/C 3/10)

Kommissionen har godkendt denne ansøgning om en mindre ændring i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

Ansøgningen om godkendelse af denne mindre ændring offentliggøres i Kommissionens DOOR-database.

ENHEDSDOKUMENT

»CULURGIONIS D'OGLIASTRA«

EU-nr.: PGI-IT-01307-AM01 — 10.5.2018

BOB ( ) BGB ( X )

1. Betegnelse

»Culurgionis d'Ogliastra«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 2.5. Pastaprodukter

3.2. Beskrivelse af produktet med betegnelsen i punkt 1

»Culurgionis d'Ogliastra« er et produkt af frisk pasta formet som et kornaks, der lukkes med fingrene og indeholder et fyld, som består af en blanding af friske kartofler eller tørrede kartoffelflager, ost, vegetabilske og/eller animalske fedtstoffer og aromaer. Måden, hvorpå dejen lukkes, minder om et stiliseret kornaks.

Ved markedsføringen udviser »Culurgionis d'Ogliastra« følgende fysiske, kemiske og organoleptiske kendetegn:

Fysiske kendetegn:

— Form: det færdige produkt har form af en kornaks og har på den side, der buer udad, en typisk lukning, som minder om et kornaks

— Vægt af en »Culurgionis d'Ogliastra«: mindst 20 gram og højst 33 gram

— Vægtforhold pastadej/fyld: mindst 0,5 og højst 2,0

— Antal lukningspunkter for at få pastadejen til at lukke om fyldet: ≥ 10.

Kemiske egenskaber:

— Samlet proteinindhold: 5,0-16,0 %

— Fedtindhold: 5-15 %

— Kulhydrater: 20-40 %.

Organoleptisk egenskaber:

— Konsistens: blød, homogen blanding

— Farve: Dej: hvid til let gul

— Fyldets farve: kraftig gul, undertiden med grønlige striber af mynte og/eller basilikum

— Smag: syrlig og aromatisk, mere eller mindre kraftig af alt efter osteblandingen, let mildnet af den bløde kartoffelsmag, eftersmag af krydderier.

— Duft: kraftig på grund af semolinamelet og melet af blød hvede og tilstedeværelsen af krydderurter eller krydderier (mynte, basilikum, hvidløg, løg).

3.3. Foder (kun for produkter af animalsk oprindelse) og råvarer (kun for forarbejdede produkter)

Tilberedningen af »Culurgionis d'Ogliastra« er opdelt i to arbejdstrin: tilberedningen af dejen og tilberedningen af fyldet. Følgende ingredienser anvendes:

1. Ingredienser til pastadejen:

— Durumhvede semolina og mel af blød hvede: forholdet mellem disse to ingredienser varierer, fra 15 % til 70 % af pastaens vægt. De anvendte typer semolina må ikke have et lavere proteinindhold end 11,5 %

— Svinefedt: 0,5 % til 6,0 % eller, alternativt, 3,0 % til 7,0 % smør og ekstra jomfruolie (procent af pastadejens vægt)

— Salt: i passende mængde

— Vand: i passende mængde.

2. Ingredienser til fyldet:

— Kartofler: 60 % til 80 % eller, alternativt, 15 % til 45 % kartoffelflager (procent af fyldets vægt)

— Osteblanding: casu axedu (synonym for: casu agedu, fruhe eller viscidu) og/eller pecorino (fåreost) og/eller ovicaprino (fåre- og gedeost) og/eller caprino (gedeost) og/eller vaccino (komælksost) hver i forskellige andele fra 10 % til 50 % (angivet i vægtprocent af totalindholdet af ost). Andelen af osteblandingen i fyldet ligger mellem 10 % og 25 % (angivet i vægtprocent)

— Animalsk fedt (talg og/eller svinefedt) og/eller ekstra jomfruolie i forskellige andele fra 4 % til 10 % (angivet i vægtprocent)

— Vand: i passende mængde

— Endvidere kan følgende ingredienser anvendes: mynte og/eller hvidløg og/eller basilikum og/eller løg.

3.4. Specifikke etaper af produktionen, som skal finde sted i det afgrænsede geografiske område

Tilberedningen af »Culurgionis d'Ogliastra« omfatter tilberedning af pastadejen, tilberedning af fyldet og tillukning af det fyldte produkt, så det får den for produktet typiske form af et kornaks. Alle trin i fremstillingen af »Culurgionis d'Ogliastra« skal foregå i det afgrænsede geografiske produktionsområde.

3.5. Særlige regler vedrørende udskæring, rivning, emballering osv. af det produkt, som betegnelsen henviser til

Produktet »Culurgionis d'Ogliastra« kan markedsføres i pakninger, der overholder gældende bestemmelser, eller i løsvægt.

Produktet »Culurgionis d'Ogliastra« kan pakkes frisk eller i modificeret atmosfære eller nedfryses.

Produktet »Culurgionis d'Ogliastra« i løs vægt må kun markedsføres som frisk.

3.6. Særlige regler for mærkning af det produkt, som betegnelsen henviser til

Pakningerne skal være forsynet med nedenstående logo for Culurgionis d'Ogliastra, som garanterer produktets oprindelse og gør det muligt at identificere det. Etiketten på pakningen skal ud over de lovbestemte oplysninger være forsynet med følgende oplysninger anført med tydelige og letlæselige trykte bogstaver:

— betegnelsen »CULURGIONIS D'OGLIASTRA« efterfulgt af benævnelsen IGP (BGB) angivet med fede, sorte typer og EU-symbolet

— fabrikantens navn, firmanavn og adresse. Det er tilladt at benytte firmanavne og private mærker, når blot de ikke indeholder anprisninger eller kan vildlede forbrugerne

— teksten »med kartofler« eller, alternativ, »med kartoffelflager«, alt efter, hvilken ingrediens der er anvendt til fyldet.

Den beskyttede geografiske betegnelse »CULURGIONIS D'OGLIASTRA« skal fremstå på etiketten med større bogstaver end de øvrige oplysninger, være tydelig og uudslettelig og i en farve, som tydeligt adskiller sig fra etikettens farve, således at den med lethed lader sig skelne fra andre oplysninger, som findes på etiketten, og som kan være anført med halvt så store typer som de typer, hvormed BGB er anført.

Produktet kan markedsføres i løs vægt, såfremt det udbydes i særlige bakker eller beholdere påført en etiket, som er anbragt, så den er meget synlig, og som indeholder de samme oplysninger, som foreskrives for pakningerne.

Logoet for »Culurgionis d'Ogliastra« er som følger:

4. Kort angivelse af det geografiske områdes afgrænsning

Produktionsområdet for »Culurgionis d'Ogliastra« udgøres af det geografiske område Ogliastra, som omfatter følgende kommuner: Arzana, Bari Sardo, Baunei, Cardedu, Elini, Gairo, Girasole, Ilbono, Jerzu, Lanusei, Loceri, Lotzorai, Osini, Perdasdefogu, Seui, Talana, Tertenia, Tortolì, Triei, Ulassai, Urzulei, Ussassai, Villagrande Strisaili. Efter en fast tradition ved produktionen af »Culurgionis d'Ogliastra« strækker produktionsområdet sig også til de tilstødende kommuner i provinsen Ogliastra og til kommunerne Esterzili, Sadali og Escalaplano, som ligger i provinsen Cagliari.

5. Tilknytning til det geografiske område

»Culurgionis d'Ogliastra« med form af et kornaks og den karakteristiske lukning, som ligner et aks, hører til blandt de mest berømte og velkendte pastaprodukter fra Sardinien og fremstillingen af dem har en lang tradition.

Fra starten var »Culurgionis d'Ogliastra« en fattigmandsret, som udelukkende fandtes i jord- og kvægbrugernes kultur, og fyldet blev derfor tilpasset efter, hvilke råvarer, der var tilgængelige i området. Eftersom kartofler er lette at avle, var de helt klart en fødevareressource, som alle havde lige adgang til. For at berige smagen blev kartoflerne smagt til med saltet ost, animalsk og/eller vegetabilsk fedt og eventuelt tilsat hvidløg og/eller basilikum og/eller mynte og/eller løg og andre oste som f.eks. casu axedu om sommeren. Disse ingredienser, som i blanding udgør fyldet, er i mange årtier traditionelt blevet anvendt til fremstillingen af Culurgionis d'Ogliastra. Det, som først og fremmest forbinder produktet med det geografiske område, er den måde, som dejen lukkes til på, og som ligner systing. Denne særlige måde at lukke dejen på stammer fra dette geografiske område på Sardinien, hvor den i henhold til traditionen altid udelukkende er blevet udført ved håndkraft. Denne særlige måde at forsegle pastaen på kræver præcision og stort håndelag. Resultatet minder om sy- eller broderisting. Lukningen gøres først på venstre side og derefter på højre side, så fyldet bliver helt indesluttet i pastaen, en opgave, som traditionelt var forbeholdt kvinderne på grund af deres fingerfærdighed i så henseende.

Der afholdes talrige landfester, folkefester og begivenheder i kommunerne i produktionsområdet. Eksempelvis kan nævnes visse religiøse fester, som hvert år afholdes i de måneder, hvor der er størst tilstrømning af turister, herunder »Sagra di Tortolì« i juli, »Sagra di Barisardo« i august, »Sagra di Sadali« i juni-juli og »Sagra di Loceri« i september.

Der findes også talrige henvisninger til betegnelsen »Culurgionis d'Ogliastra« i guidebøger, opskriftssamlinger og tidsskrifter, hvilket afspejler betegnelsens berømmelse og fremstillingstraditionen i det geografiske område. Følgende skal nævnes:

— »Cucine di Sardegna« af Giuseppina Perisi, Muzio editore, 1989

— »La Sardegna dei cibi e dei vini« af Riccardo Campanelli, Maggioli editore, 1990

— »Buon appetito in Sardegna« af Loredana Cicu Solinas, EDITAR, 1992

— »Guida pratica della Sardegna« af Salvatore Colomo, Editrice Archivio Fotografico Sardo, 1993

— »I sapori della Sardegna — la cucina« af forskellige forfattere, Zonza Editori, 1999

— »Sa Cuchina Sarda« af Salvatore Colomo e Luciana Pala, Collana Guida della Sardegna, Editrice Archivio Fotografico Sardo, 2001

— »Sa Cuchina Sarda« af Salvatore Colomo e Luciana Pala, Collana Guida della Sardegna, Editrice Archivio Fotografico Sardo, 2003

— »La bella selvaggia« af Lello Caravano, Itinerari speciali Bell'Italia, Giugno 2003

— »Sardegna — Le paste della tradizione«, Regione Autonoma della Sardegna editore, 2006

— »Pane e casu — Ricette della tradizione culinaria sarda«, Condaghes editore, 2006

— I artiklen af Giacomo Mameli om »Tecnologia nei culurgionis per vendere Sardegna a Manhatan«, offentliggjort i 2007 af centret for urbane studier på universitetet i Sassari, betegnes navnet »Culurgionis d'Ogliastra« som »en nobelprisværdig gastronomisk ret«.

— »Culurgionis d'Ogliastra«: unici nel contenuto e nella forma af M. A. Dessì. Tidsskriftet »Premiata salumeria italiana«, udgave nr. 4/2009

— »Itinerari del gusto in Sardegna«, Imago multimedia Editore, 2012.

Henvisning til offentliggørelsen af varespecifikationen

(artikel 6, stk. 1, andet afsnit, i denne forordning).

Den konsoliderede udgave af varespecifikationen kan ses på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller

ved at gå direkte til det italienske landbrugsfødevare- og skovministeriums hjemmeside (www.politicheagricole.it) og klikke på »Qualità« (øverst til højre), dernæst på »Prodotti DOP IGP« (øverst til højre), dernæst på »Prodotti DOP IGP STG« (i venstre side) og til sidst på »Disciplinari di Produzione all'esame dell'UE«.

(1) EUT L 179 af 19.6.2014, s. 17.